Author: mkohaniova
Company: MF SR

Predkladacia správa

		Vláda Slovenskej republiky uznesením č. 271 z 8. apríla 2009 k informácii o opatreniach prijatých v oblasti odborného riadenia, metodického usmerňovania a koordinovania cenovej kontroly vykonávanej správami finančnej kontroly, Slovenskou obchodnou inšpekciou a vyššími územnými celkami uložila v  bode B.3. ministrovi financií pripraviť v termíne do 31. januára 2010 písomnú informáciu na rokovanie vlády o výsledkoch koordinácie výkonu cenových kontrol za rok 2009.

Hlavným cieľom predkladaného materiálu je informovať vládu Slovenskej republiky o výsledkoch koordinácie cenových kontrol vykonaných v nadväznosti na závery rokovaní Cenovej rady vlády SR, o ďalších opatreniach prijatých v rezorte za účelom koordinácie výkonu cenových kontrol, resp. monitorovania cenového vývoja a o dobudovávaní informačného systému pre potreby vyhodnocovania vývoja cien, regulácie cien, cenovej kontroly a konania vo veciach porušenia cenovej disciplíny.

 	Kontroly vykonané v roku 2009 nepreukázali v súvislosti so zavedením meny euro na Slovensku neoprávnené zvyšovanie cien, ktoré by si vyžiadalo vydanie cenového  regulačného výnosu. Ministerstvo financií SR v súlade s úlohou B.6. uznesenia vlády 483/2008 k súboru nástrojov a opatrení na zabránenie neodôvodnenému nárastu cien v súvislosti so zavedením eura v SR a so závermi Cenovej rady vlády SR zabezpečovalo  prostredníctvom správ finančnej kontroly výkon cenových kontrol zameraných na vedenie cenovej evidencie a získavanie informácii a údajov pre potreby vyhodnocovania cenového vývoja, resp. koordinovalo ich výkon s Ministerstvom pôdohospodárstva SR a Slovenskou obchodnou inšpekciou. Výsledné materiály z vykonaných  kontrol boli priebežne predkladané na rokovania Cenovej rady vlády SR.
	
	Ministerstvo financií SR  zároveň začalo pripravovať obnovu informačných tokov v cenovej oblasti tak, aby boli koncentrované na jednom mieste na účely vyhodnocovania cenového vývoja a cenových vzťahov v ekonomike (tzv. projekt dobudovania informačného systému o cenách).

Materiál má informatívny charakter, a preto nebol predložený na medzirezortné pripomienkové konanie.

Predložený materiál nemá finančný, ekonomický, enviromentálny vplyv, ani vplyv na zamestnanosť a podnikateľské prostredie.